மறுநாள் காலையில், நெடுவாசல் கிராம மக்கள், விவசாயிகள், சமூக ஆர்வலர்கள் என சுமார் நூற்றுக்கும் மேற்பட்டவர்கள் திரண்டனர். புதுக்கோட்டை ஆட்சியர் கணேஷை சந்தித்தனர். ' இத்திட்டத்தை தடுத்து நிறுத்துங்கள்' என்று ஆட்சியரிடம் கோரிக்கை வைத்த கையோடு போராட்டத்தில் குதித்தனர். அடுத்தடுத்த நாள்களில் போராட்டம் தீவிரமடைந்தது. நெடுவாசலில் ஊடகங்கள் குவியத் தொடங்கின. ' நெடுவாசலை சுற்றியுள்ள பகுதிகளில் இயற்கை எரிவாயு எடுக்கும் பணிகளை 1990-களிலேயே எண்ணெய் நிறுவனங்கள் தொடங்கிவிட்டன. இங்குள்ள நிலங்களை விலைகொடுத்து கையகப்படுத்தாமல், குத்தகை முறையில் கைப்பற்றி 20 ஆயிரம் அடி ஆழம் வரை நிலத்தை துளைத்து, எரிவாயு எடுத்திருக்கிறது. எனவே, இந்த அறிவிப்பு ஒன்றும் புதிதல்ல. ஓ.என்.ஜி.சி-க்கு நிலத்தை குத்தகைக்குக் கொடுத்துவிட்டு இப்போது ஏன் எதிர்க்கிறீர்கள்?' என நெடுவாசல் மக்களை நோக்கி கேள்விகள் வீசப்பட்டன. அதற்கு பதிலளித்த நெடுவாசல் மக்கள், ' முன்பு எங்களுக்கு எந்த விழிப்பு உணர்வும் இல்லை. மண்ணெண்ணெய் எடுக்கிறோம் என்றுதான் எங்களிடமிருந்து நிலத்தை குத்தகைக்குக் கேட்டார்கள். இந்த ஊர் வளர்ச்சியடையப் போகிறது என்று நம்பி நாங்களும் நிலத்தைக் கொடுத்தோம். ஆனால், அப்படி எந்த வளர்ச்சியும் நிகழவில்லை. ஓ.என்.ஜி.சி துளையிட்ட சுற்றுப்பகுதிகளில் உள்ள விவசாய நிலங்களில் நிலத்தடி நீர் அபரிமிதமாகக் குறைந்ததுதான் மிச்சம். அதுமட்டுமில்லை, அவர்கள் எண்ணெய் எடுத்துவிட்டு, கைவிட்டுச் சென்ற சில இடங்களில் அடிக்கடி தீப்பிடிக்கிறது. இப்போது விழித்துக்கொண்டோம். போராட்டத்தை கையில் எடுத்துள்ளோம்' என சீற்றத்துடன் பதிலளித்தனர்.